Не чакайте трета световна война, тя вече е тук
КАМИОН убиец в Стокхолм сее повече ужас от 59 крилати ракети “Томахок” в Сирия. Никому неизвестен киргиз с аматьорското си взривно устройство удря в сърцето Русия. Безличният вълк единак с баналната си раничка, пълна със смърт, изглежда по-силен от могъщата руска армия. В Лондон кръвта се стича пред самия парламент. Ненормалник с кухненски нож атакува Британската империя. Вече никой не е в безопасност. Врагът може да спи у всеки. Подозрението властва в умовете ни. Светът има нов господар - Страхът. Краят на историята донесе сблъсък на цивилизациите. Невинни хора плащат грешките на елитите. Богатият Север дава своя кървав откуп на бедния Юг. Ужасно дълго време петродоларите приспиваха разума, а сънят на разума ражда чудовища. Греховното богатство на арабските шейхове събуди радикалните хищници. Зловещото неравенство доведе до още по-зловещо желание за мъст. Вакханалията на модерния либерализъм доведе безумните средновековни идеи за халифат. Глобализацията роди радикализацията. Холивуд срещу шериата. Тези, които изпращат картички за Свети Валентин, срещу тези, които пребиват жените с камъни. Тези, които имат да губят много, срещу тези, които нямат какво да губят. В тази война няма да победи тонажът на бомбите. Ние имаме достътъчно бомби, те имат достатъчно самоубийци. Тази война може да спечелим само ако разумът се събуди. Докато той спи, чудовищата ще танцуват. Светът живее в сянката на меча.